Retten i Aarhus har netop dømt firmaet Jysk Mandskabsservice til at betale 30.000 kroner for diskrimination, da de fyrede en kvinde, fordi hun er transseksuel.

Det skriver Fagbladet 3F.

I 2012 bliver den jobsøgende kvinde Michelle sendt ud for at udføre lagerarbejde gennem mandsskabsbureauet Jysk Mandsskabsservice. Arbejdsgiveren er tilfreds efter første dags arbejde, men beder Michelle, der lever som transkvinde, om at "skrue ned for sin femininitet". Dagen efter bliver hun fyret med begrundelsen, at man "ikke ønskede en som hende ansat."

Det har nu kostet vikarbureauet 30.000 kroner i erstatning og en dom for diskrimination.

- Historisk dom

Sagen blev ført af advokat i 3F, Rune Asmussen. Han forklarer, at meget af sagen var et definitionsspørgsmålet om, hvorvidt Michelle var beskyttet af lovgivningen, når hun ikke havde fået foretaget en kønsskifteoperation.

- Dommen er historisk, fordi den slår fast, at du både som transseksuel og transvestit er omfattet af direktivet omkring diskriminering på baggrund af køn. Det vil sige, at du ikke behøver at have fået foretaget en kønsskifteoperation, for at være beskyttet af direktivet, forklarer advokat i 3F Rune Asmussen.

Dermed har Danmark fået sin første dom i en sag om transdiskrimination. Det vækker jubel hos formanden for LGBT, Søren Laursen.

- Som forperson for LGBT Danmark glæder jeg mig over afgørelsen i Michelles sag. Jeg var selv involveret gennem hele forløbet og har derfor på nært hold oplevet frustrationen, ventetiden, usikkerheden og til sidst glæden ved at få ret, siger han i en pressemeddelse